S-46/2017

Mál þetta, sem var dómtekið 6. júní, höfðaði lögreglustjórinn á Norðurlandi eystra hér fyrir dómi þann 13. febrúar 2017 með ákæru á hendur H-kk-þgf K-kk-þgf, kt. 070858-2079, Litlahjalla 3, Kópavogi,

,,fyrir umferðarlagabrot, með því að hafa fimmtudaginn 11. ágúst 2016, ekið hópferðabifreiðinni [...], eftir Sprengisandsleið við Nýjadal, með ökurita bifreiðarinnar í ólagi, þannig að hann skráði ekki upplýsingar varðandi ökuhraða, vega- og tímalengd á ökuritaskífu sem var í ökuritanum.

Telst brot þetta varða við 1. mgr. 44. gr. a., sbr. 1. mgr. 100. gr. umferðarlaga nr. 50/1987, með síðari breytingum og 1. mgr. 25. gr., sbr. 55. gr. reglugerðar nr. 605/2010, um aksturs- og hvíldartíma ökumanna, notkun ökurita og eftirlit, með síðari breytingum.

Þess er krafist að ákærði verði dæmdur til refsingar og til greiðslu alls sakarkostnaðar.“

Ákærði krefst sýknu. Þá krefst hann hæfilegra málsvarnarlauna verjanda sínum til handa, sem greiðist úr ríkissjóði sem og annar sakarkostnaður, þ.m.t. ferðakostnaður ákærða.

Við munnlegan málflutning leiðrétti sækjandi misritun í ákæru á þá leið að brot hafi verið framið 30. júlí.

I

Lögregla stöðvaði för ákærða þann 30. júlí 2016 þar sem hann ók Scania hópferðabifreið í eigu fyrirtækis með erlendu heiti, um Sprengisandsleið við Nýjadal. Segir í frumskýrslu að lítið sem ekkert hefði skráðst á ökuritaskífu sem hann framvísaði. Hafi hann sagst hafa tekið eftir því við brottför frá Selfossi að ökuritinn væri bilaður.

Ákærði sinnti ekki boði um málalok gegn greiðslu 20.000 króna sektar. Eigandi bifreiðarinnar þáði boð sem honum var gert og greiddi 30.000 krónur í sekt.

Við aðalmeðferð málsins lagði ákærði fram ,,Varaeintak vegna bilunar í ökurita 30 – 7 '16“ Segir þar efnislega að bifreiðinni hafi verið ekið tómri frá Selfossi og komið klukkan 9 að Hótel Hvolsvelli. Við Leirubakka hafi verið áð klukkan 9:45 í um stundarfjórðung og í hálfa klukkustund við Spöng klukkan 10:30. Stöðvað hafi verið til ljósmyndatöku við Þórisvatn og Eyvindarstíflu. Áð hafi verið í Nýjadal í eina klukkustund klukkan 13:15, við Aldeyjarfoss í um hálfa klukkustund, við Goðafoss í um 20 mínútur og för hafi lokið á Akureyri klukkan 19:30.

Ákærði lagði einnig fram ljósrit úr dagbók sinni 30. júlí. Færslur þar eru efnislega á sama veg að mestu leyti, þótt þær séu ekki eins ítarlegar, sérstaklega ekki um tímasetningar.

II

Ákærði segir fyrir dómi að hann hafi verið á leið frá Selfossi er hann hafi tekið eftir að ökuritinn skráði ekki allar upplýsingar, Hafi hann skráð upphaf ferðar og lok, en ekki önnur atriði. Hann segist hafa verið atvinnubifreiðarstjóri að mestu leyti frá tvítugsaldri. Hann segir breytilegt hvaða bifreið honum núverandi vinnuveitandi feli honum að aka hverju sinni.

Ákærði kveðst hafa athugað ökuritann betur er hann hafi komið til Hvolsvallar. Hann hafi ekki látið eigandann vita um bilunina, því að hann hafi gengið út frá því að kunnugt væri um hana. Sá sem hefði stýrt bifreiðinni á honum hlyti að hafa látið vita um hana í lok ferðar.

Ákærði kveðst hafa ritað varaeintakið þegar honum hafi orðið kunnugt um málið, þ.e. eftir að hann var ákærður. Hann kveðst hafa stuðst við dagbók sína. Hana hafi hann fært daglega. Tímasetningar, sem ekki eru í dagbókinni að öllu leyti, kveðst hann hafa áætlað.

III

Auk ákærða gáfu skýrslur fyrir dómi lögregluþjónarnir A og B. Er ekki þörf á að rekja framburð þeirra.

Málavextir liggja nokkuð ljóst fyrir. Ákærði ók 30. júlí 2016 framangreindri bifreið með bilaðan ökurita, sem skráði aðeins upphafs- og lokatíma ferðar, en ekki atriði á borð við hraða og aksturshlé. Ákærði vissi skömmu eftir upphaf ferðar um bilunina, en ók engu að síður sem leið lá án þess að aðhafast nokkuð til að skrá með öðrum hætti eftir því sem unnt var, þau atriði sem óbilaður ökuriti skráir.

Sú háttsemi að aka bifreið sem skylt er að hafa í ökurita, með ökuritann bilaðan, varðar við 1. mgr. 25. gr. reglugerðar nr. 605/2010, sem sett er með heimild í 1. mgr. 44. gr. a umferðarlaga. Segir þar að flytjandi og ökumaður skuli ganga úr skugga um að ökuriti vinni rétt og skrái hverju sinni réttar upplýsingar um aksturs- og hvíldartíma ökumanns og upplýsingar, sem sýni hraða bifreiðarinnar og fleira, á ökuritaskífu í skífuökurita. Refsing er lögð við háttseminni í 55. gr. reglugerðarinnar, sbr. 1. mgr. 100. gr. laganna.

Ákærði gerði enga tilraun til að gera háttsemina lögmæta, eftir að hann varð bilunarinnar var. Breytir þar engu um þótt hann héldi dagbók, sem hann seint og um síðir endurritaði, með viðbættum áætluðum tímasetningum, og lagði fram við aðalmeðferð málsins. Ákærða var fært að fara þá leið sem kveðið er á um í 1. mgr. 35. gr. reglugerðar nr. 605/2010, þar sem segir að þjóni ökuriti ekki hlutverki sínu eða sé hann bilaður, skuli ökumaður færa inn á ökuritaskífu eða varaeintak eða blað upplýsingar um þau tímabil sem ökuriti skrái ekki lengur með réttum hætti. Varaeintakið skuli festa við ökuritaskífuna og beri ökumanni að útfylla það til þess að unnt sé að bera kennsl á hann ásamt nafni eða númeri ökuskírteinis og undirskrift hans. Leiðir af sjálfu að þetta þarf að gera jafnharðan og færa inn hvert aksturshlé jafnskjótt og það er gert.

Samkvæmt þessu verður ákærði sakfelldur fyrir þá háttsemi sem honum er gefin að sök í ákæru og þar er rétt heimfærð til refsiákvæða. Sakaferill hans hefur ekki áhrif á refsingu, sem ákveðst 20.000 króna sekt, að viðlagðri tveggja daga vararefsingu verði sektin ekki greidd innan fjögurra vikna.

Ákærði verður dæmdur til greiðslu sakarkostnaðar, þ.e. málsvarnarlauna og ferðakostnaðar skipaðs verjanda síns, S-kk-ef J-kk-ef hrl., sem ákveðast eins og greinir í dómsorði. Er virðisaukaskattur meðtalinn hvað varðar málsvarnarlaunin. Ferðakostnaður ákærða telst ekki til sakarkostnaðar sbr. 216. gr. laga nr. 88/2008.

Dóm þennan kveður upp E-kk-nf S-kk-nf héraðsdómari.

Gætt var ákvæðis 1. mgr. 184. gr. laga nr. 88/2008.

D Ó M S O R Ð :

Ákærði, H-kk-nf K-kk-nf, greiði 20.000 krónur í sekt til ríkissjóðs innan fjögurra vikna frá birtingu þessa dóms að telja, en sæti ella fangelsi í tvo daga.

Ákærði greiði 295.355 krónur í sakarkostnað, þar með talin málsvarnarlaun skipaðs verjanda síns, S-kk-ef J-kk-ef hæstaréttarlögmanns, 263.500 krónur og ferðakostnað hans, 31.855 krónur.